Op 90 is hy nog net so hups as in die eerste van sy 130 rolprente – dié mensmuis met die rooi kortbroek, geel skoene en wit handskoene. En sy glimlag is nog net so Mickey Muis-vriendelik soos wat jy dit uit jou kinderdae onthou.
Tyrone Selmon, eienaar van Eye Art, is in sy noppies met die projek en die werk wat die tien kunstenaars gelewer het. “Een van die opwindendste aspekte is dat die Mickey’s, toe hulle hier opgedaag het, almal dieselfde gelyk het,” sê hy. “Nou het elkeen ’n eie persoonlikheid gekry.”
“Dit was die heerlikste uitdaging,” sê Van den Heever, ’n Kaapse kunstenaar wat tans ’n kunstenaarsverblyf by Eye Art het. “Met die tema in gedagte het ek soveel moontlik elemente wat eie is aan Afrika in die werk probeer inbring.”
Nika Mtwana, ’n kunstenaar van die Oos-Kaap, het eweneens alles ingespan om te verseker sy Mickey is die opperste vergestalting van Afrika-oorspronklikheid.